**РЕПУБЛИКА СРБИЈА**

**Центар за социјални рад Пожега**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ДОМСКО ОДЕЉЕЊЕ ЗА СМЕШТАЈ СТАРИХ**

**И ПЕНЗИОНЕРА ,,ПОЖЕГА“ У ПОЖЕГИ**

**ПЛАН И ПРОГРАМ РАДА**

**ДОМСКОГ ОДЕЉЕЊА ЗА СМЕШТАЈ СТАРИХ**

**И ПЕНЗИОНЕРА ,,ПОЖЕГА“ У ПОЖЕГИ**

**ЗА 2021. ГОДИНУ**

Пожега,

децембар 2020. године

1. **ОСНОВНЕ ИНФОРМАЦИЈЕ О УСТАНОВИ**

**Назив установе:** Центар за социјални рад Пожега са Домским одељењем за смештај старих и пензионера ,,Пожега“

**Место**: Пожега

**Година оснивања**: 2003.

**Директор**: Ђурђе Раковић, дипл. екон.

**Руководилац ДО:** Виктор Шогоров, дипл. социјални радник

**E-mail**: centar.pozega@gmail.com

**Адреса:** Пожега, ул. Болничка бб 31210 Пожега

**Телефон/Факс:** Дом 031/823 135, Директор 031/812 572

**2. УВОД**

Трговински суд у Ужицу је Решењем број Фи 607/02 дана 08. 11. 2002. године извршио упис у судски регистар проширење делатности Центра за социјални рад Пожега (организација заштите старих лица - целодневни боравак). Овом одлуком створени су услови да се Домско одељење за смештај старих и пензионера ,,Пожега“ у Пожеги као организациона јединица Центра за социјални рад у Пожеги нађе на листи установа социјалне заштите Републике Србије.

Примарни циљ рада установе је институционална заштита одраслих и старијих лица са територије општине Пожега, али и са подручја других општина, пре свега са подручја Златиборског округа.

Формирањем Домског одељења за смештај одраслих и старијих, пре свега за становнике Златиборског округа, створени су услови за остваривање права на институционални смештај особа који би били у близини својих домова и блиских сродника па је на тај начин омогућено остваривање континуитета односа и припадности природној средини. Право на институционални смештај законски је регулисано Законом о социјалној заштити и остварује се путем упућених захтева од стране центара за социјални рад на територији општине пребивалишта потенцијалног корисника.

Законом одређена обавеза установе да се корисницима обезбеде оптимални услови: становања, исхране, неге, здравствене заштите као и културно-забавне и рекретативне активности, окупационе и друге активности, одговарајуће услуге социјалног рада, извршаваће се у зависности од могућности установе као и у зависнсти од потреба, интересовања и способности корисника смештених у Домском одељењу.

Министарство за рад, запошљавање, борачка и социјална питања - Сектор за бригу о породици и социјалну заштиту - Одељење за инспекцијски надзор донело је дана 14. 08. 2018. године Решење број 022-02-00217/2016-19 којим се утврђује да Домско одељење за смештај старих и пензионера „Пожега“, при Центру за социјални рад Пожега испуњава услове и стандарде за пружање услуге домског смештаја одраслих и старијих и добијање ограничене лиценце број 423, са роком важења од пет година (од 14. 08. 2018. до 14. 08. 2023. године).

**3. ЦИЉЕВИ**

Домско одељење за смештај старих и пензионера „Пожега“, као организациона јединица Центра за социјални рад у Пожеги, је установа која тежи високим стандардима заштите старијих особа, па установи предстоје активности надоградње и унапређивања квалитета живота старијих особа. У том циљу, у наредном периоду радиће се на даљем развијању институционалне заштите кроз реализацију нових пројеката у зависности од потреба и захтева будућих корисника као и материјалних могућности установе.

У 2021. години Домско одељење за смештај старих и пензионера ће развијати и унапређивати основну делатност Установе - брига о старијим и одраслим особама кроз институционални облик заштите својих корисника, а у складу са законским, стручним, кадровским и финансијским претпоставкама.

Све активности и услуге усмерене су ка побољшању квалитета живота особа смештених у Установи, као и њиховом задовољству боравком и смештајем.

**4. РЕШАВАЊЕ ПРАВНОГ СТАТУСА ОБЈЕКТА И ЗЕМЉИШТА**

Објекат Установе је у државној својини а носилац права коришћења је Здравствени центар Ужице, што условљава постојање заједничких обавеза у вези потрошених енергената (регулисано уговором) и текућег одржавања.

Објекат је преуређена и адаптирана зграда грудног одељења Опште болнице у Пожеги. Налази се уз остале болничке објекте и удаљен је 2,5 км од градског језгра. Доступан је свим службама значајним за кориснике и грађане.

Тежња руководства и у 2021. години биће да се са Здравственим центром Ужице који би, уз постојање правног интереса, могао да донесе одлуку о уступању објекта на дужи временски рок (или да се на неки други начин регулишу својинска питања објекта), постигне договор по овом питању.

Решавање правног статуса објекта, као и питања власништва над земљиштем са општином Пожега, нарочито је важно због постојања могућности, а у сарадњи са надлежним Министартством, за проширење објекта за око 800 квадратних метара простора, одн. проширење капацитета установе за 40 места, одн. корисника (по најновијим стандардима).

**5. ПРОЈЕКТИ:**

Руководство Домског одељења за смештај старих и пензионера „Пожега“ као организационе јединице Центра за социјални рад у Пожеги израдило је и припремило три пројекта чија се реализација планира током 2021. године:

* Пројекат **Реконструкција, адаптација и повећање површине подрумских просторија у Домском одељењу процењене вредности од око 1.000.000,00 динара.** Повод за израду овог пројекта било је то што је инспекција социјалне заштите, на основу ''Плана надзора у установама социјалне заштите за домски смештај'', који је донет на основу налога министра за рад, запошљавање, борачка и социјална питања, извршила ванредне инспекцијске надзоре у 2019. години, између осталог, и у установи социјалне заштите - Домском одељењу за смештај старих и пензионера „Пожега“ при Центру за социјални рад у Пожеги. Тада је, између осталог, установљено: „Простор подрумских просторија је неуслован и било би пожељно извршити реконструкцију, адаптацију и повећање површине, евентуално и повећање смештајног капацитета.“ Реализацијом овог пројекта решио би се кључни и највећи проблем физичког раздвајања пута кретања чисте и прљаве постељине из вешераја од пута кретања прехрамбене робе из магацина. Такође, реализацијом овог пројекта решио би се проблем истовара робе из доставног возила до магацина и то тако што би се роба директно из доставног возила складиштила у просторију магацина, без проласка кроз главни улаз и ходник установе који користе корисници и запослени (што је актуелно случај) а уједно би се и повећала површина магацинског простора.
* Пројекат **Уређење парка/зелених површина у болничком кругу, одн. око зграде домског одељења, процењене вредности од око 2.500.000,00 динара.** Реализација пројекта уређења парка са фонтаном, клупама и другим мобилијаром, осветљењем, зеленом површином и цвећем планирана је по обезбеђивању новчаних средстава.
* Пројекат **Енергетска ефикасност процењене је вредности од 10.000.000,00 динара** и састоји се из два дела: први део пројекта је Извођење радова на изради изолационе фасаде на објекту установе.Процењена вредност реализације овог дела пројекта је **око 4.000.000,00 динара.** Други део пројекта је Реконструкција кровне конструкције са заменом кровних греда, црепа и постављање термоизолационе вуне. Процењена вредност реализације овог дела пројекта је **око 6.000.000,00 динара.**

Реализација наведених пројеката условљена је обезбеђивањем финансијских средстава а у том циљу пројекти су представљени Министарству за рад, запошљавање, борачка и социјална питања кроз исказивање потреба установе у 2021. години за текуће поправке и одржавање. Такође, у циљу поштовања правног статуса објекта и земљишта, прибављене су потребне сагласности Здравственог центра Ужице и Општине Пожега.

**6. ОРГАНИЗАЦИОНА СТРУКТУРА**

Центар за социјални рад Пожега са организационом радном јединицом Домско одељење за смештај старих и пензионера ,,Пожега“ у Пожеги на основу Решења министарства за рад, запошљавање и социјална питања у институционалној заштити располаже смештајним капацитетом за 50 корисника. У Домском одељењу Пожега по основу решења надлежног министарства предвиђено је да се на смештају налази:

- 22 корсника са подршком IVстепена (независни корисници)

- 18 корсника са подршком II и III степена (полузависни корисници)

- 10 корсника са подршком I степена (зависни корисници)

Подршка I степена обухвата кориснике којима је потребно физичко присуство и континуирана помоћ другог лица.

Подршка II степена је предвиђена за кориснике који могу да брину о себи и да се укључе у активности дневног живота у заједници.

Подршка III степена се односи на кориснике који могу да брину о себи и да се укључе у активности дневног живота у заједници, уз потребан надзор и подршка другог лица.

Подршка IV степена значи да корисници могу самостално, односно уз подсећање, да обављају све животне активности.

Услуге домског смештаја пружају се одраслим и старијим лицима и то:

1) лицима са навршених 26 година живота која услед физичких, интелектуалних или тешкоћа у психичком функционисању имају потребу за интензивним и целодневним надзором, негом и подршком током 24 сата, а чије се потребе тренутно не могу задовољити у породичном окружењу или кроз друге услуге у заједници;

2) лицима са навршених 65 година живота која услед ограничених способности имају тешкоће да живе самостално, без целодневне подршке, неге или надзора других.

У домском одељењу у Пожеги на дан писања овог плана и програма (07. 12. 2020. године) смештена су: **4** одрасла лица и **43** лица која имају преко 65 година живота. Овај број корисника је нешто нижи од прописаног капацитета (50 корисника) због тога што је током 2020. године, услед епидемије вирусне инфекције SARS-CoV-2, у једном периоду био забрањен пријем нових коринсика на смештај, а затим и веома строго прописан начин пријема нових корисника на смештај.

Број поднетих захтева за смештај у установу током 2020. године који још увек чекају на одговор Стручног тима за пријем, премештај и отпуст корисника је **19.**

Процедура:

На основу поднетог захтева корисника за пријем на смештај у домско одељење преко упутног Центра за социјални рад, социјални радник/руководилац домског одељења врши пријемну процену у року од 15 дана од дана пријема захтева за смештај. По извршеној пријемној процени, на састанку Стручног тима за пријем, премештај и отпуст корисника (кога чине руководилац домског одељења/дипл. социјални радник, лекар опште праксе домског одељења, правник и психолог Центра за социјални рад у Пожеги и медицинска сестра/неговатељ домског одељења), а који се одржава сваког првог понедељка у месецу и сваког првог понедељка после 15. у месецу, руководилац домског одељења/социјални радник о исходу пријемне процене обавештава остале чланове стручног тима који доносе одлуку о пријему у складу са исходом пријемне процене и расположивим капацитетима установе. По извршеном пријему корисника на смештај, врши се процена потреба снага, ризика, способности и интересовања корисника али и процена капацитета установе да задовољи потребе корисника. У односу на резултат процене одређује се степен подршке и израђује се индивидуални план услуге.

Инстуционална заштита одраслих и старијих подразумева услугу домског смештаја која се састоји у одржању или унапређењу квалитета живота и њихове самосталности и обухвата: становање, исхрану, негу, здравствену заштиту, радно-окупационе, социјално-психолошке и културно-забавне активности зависно од способности, потреба и интересовања корисника.

Здравствену заштиту корисницима пружају здравствени радници и то:

- 1 лекар опште праксе са 50% радног времена;

- 2 медицинске сестре.

Корисницима на смештају из домена примарне здравствене заштите пружају се услуге превенције, лечења, неге и рехабилитације уз поштовање принципа савремене здравствене заштите. Наведене услуге обухватају:

- преглед корисника при пријему у установу;

- систематски преглед корисника;

- здравствено васпитни рад са корисницима;

- преглед лекара опште медицине;

- збрињавање хитних стања;

- специјалистичке прегледе ван установе;

- лечење акутних стања у складу са техничким и кадровским могућностима;

- преглед и вакцинација против сезонског грипа;

- спровођење АТ заштите код повређених;

- благовремено информисање корисника или сродника о здравственом стању и предузетим мерама лечења и здравствене неге;

- рад са корисником у периоду прилагођавања на колективни смештај;

- вођење прописане медицинске документације и евиденције о раду.

**7. УНУТРАШЊА ОРГАНИЗАЦИЈА**

Домско одељење као пружалац услуге има **укупно 15 стално запослених радника** (**једног** лекара са половином радног времена, **две** медицинске сестре, **шест** неговатеља/ица са завршеном средњом медицинском школом, **једног** административно-финансијског радника, **једног** кувара, **једног** пом. кувара, **једног** магационера/возача, **једног** техничара одржавања одеће и **једну** спремачицу/чистачицу ). Поред овог броја, установа запошљава и руководиоца Домског одељења/социјалног радника који је стручни радник Центра за социјални рад у Пожеги.

На дан писања овог плана и програма (07. 12. 2020. године), установа запошљава и **пет радника на одређено време** као замена за одсутне стално запослене раднике.

Током 2020. године установа је запослила на неодређено време двоје неговатеља и једног лекара опште праксе чиме је попунила упражњено радно место са ½ радног времена лекара.

План Домског одељења за 2021. годину у овом сегменту јесте и запошљавање нових радника уколико се за то стекну законски услови - медицинских сестара и неговатеља, као и техничког особља, али пре свега у плану је анексирање уговора о раду са лекарем опште праксе којим би се исти ангажовао са пуним радним временом.

Домско одељење за смештај старих и пензионера ,,Пожега“ у Пожеги је установа социјалне заштите која своју основну делатност заснива и обавља непосредно на основу Закона о социјалној заштити Републике Србије и других прописа и нормативних аката из области социјалне заштите (одлуке, правилници, уговори и сл.).

Своју основну делатност - социјалну заштиту одраслих и старијих лица - Установа остварује путем обезбеђивања и пружања услуга домског смештаја.

Корисницима на домском смештају се пружају услуге становања, исхране, неге, здравствене заштите као и услуге разноврсног рекреативног, образовно-информативног садржаја, радно-окупационих и рехабилитационих садржаја и активности. Такође, пружају се и услуге стручног социјалног рада и друге услуге у зависности од потреба, способности и интересовања корисника, као и од степена очуваности њиховог менталног и физичког здравља.

Основни циљ и правац активности у 2021. години биће усмерен ка подизању квалитета и интензитета у пружању **примарне здравствене заштите** корисника (имајући у виду актуелну епидемијску ситуацију), ка подизању ефикасности и квалитета у остваривању задатака **социјалне заштите старијих лица** у складу са циљевима и задацима социјалне заштите ових лица, рад на подизању **стандарда корисника и побољшање материјалног положаја запослених радника**, на очување и ефикасно одржавање објеката и опреме и предузимање свих неопходних мера за рационално пословање. Остваривање ових задатака подразумева сарадњу са Министарством за рад, запошљавање, борачка и социјална питања Републике Србије, Скупштином општине Пожега, Републичким заводом за социјалну заштиту, Центром за социјални рад Пожега и другим Центрима за социјални рад као упутним органима; са Републичким Комесаријатом за избеглице, Републичким заводом здравственог осигурања, бројним хуманитарним организацијама, као и са другим сличним установама и привредним организацијама. Посебна пажња ће бити посвећена сарадњи са средствима јавног информисања у презентовању рада Установе.

Сходно напред изнетом у 2021. години Установа ће бити ангажована на:

- континуираном подизању квалитета услуга социјалне заштите чиме се жели постићи и одржати висок ниво квалитета живота старијих лица,

- континуираном подизању квалитета услуга здравствене заштите,

- имплементацији различитих метода социјалног рада и примени нових процедура у социјалној заштити старијих лица.

**8. ПРОГРАМСКЕ АКТИВНОСТИ**

Услуга смештаја се остварује кроз програмске активности којима се у складу са проценом потреба корисника на смештају обезбеђује задовољавање основних животних потреба и осигурање безбедног и пријатног окружења.

Активности помоћи и подршке у циљу задовољавања основних потреба и осигурања безбедног и пријатног окружења су:

- обезбеђивање исхране у складу са утврђеним јеловником;

- помоћ при облачењу и свлачењу;

- помоћ при храњењу и обављању личне хигијене;

- помоћ при одржавању хигијене простора;

- помоћ при кретању;

- по потреби пратња корисника код одласка лекара или до других служби ван установе;

- помоћ при бријању и шишању;

- помоћ при обављању физиолошких потреба;

- давање преписане терапије;

- нега и санирање мањих повреда;

- контрола виталних функција;

- чишћење заједничких просторија, соба и санитарних просторија;

- прање и пеглање постељног рубља и личне одеће.

Активности усмерене ка очувању и развијању потенцијала корисника су: - подршка у изградњи и одржавању позитивних односа са другим лицима у окружењу; - организовање радно-окупационих активности;

- подршка у одржавању контаката са породицом и другим блиским особама из ранијег окружења корисника;

- организовање слободног времена у складу са интересовањима и потребама корисника;

- организовање културних и забавних садржаја;

- развој комуникацијских вештина.

Правна подршка корисницима обезбеђује се уз:

- активности саветовања и усмеравања;

- утврђивања грађанско-правног статуса корисника;

- решавање грађанско-правног статуса корисника.

**9. OСТВАРИВАЊЕ ЗАДАТАКА У ДОМСКОЈ ЗАШТИТИ КОРИСНИКА**

**9.1. Општи услови:**

У склопу целовитог институционалног збрињавања одраслих и старијих лица Установа ће и у 2021. години корисницима пружати услуге смештаја, исхране, хигијене (личне и хигијене животног простора као и хигијене постеље и рубља), неге, здравствене заштите, услуге социјалног рада, као и разноврсног садржаја културно-забавног, спортско-рекреативног и радно-окупационог карактера (у мери у којој то дозволи епидемијска ситуација у Републици Србији). Ниво ових услуга ће бити обезбеђен у складу са важећим структуралним и функционалним нормативима и стандардима.

**9.2. Капацитет и планирани обухват корисника смештаја у 2021. години:**

С обзиром на то да је капацитет домског смештаја у Установи (према мрежи установа социјалне заштите РС) 50 места - очекује се да ће у наредној години континуирано у установи бити смештено најмање 50 корисника. Да би проценат искоришћености капацитета био оптималан, неопходно је постићи максималну ефикасност и ажурност у његовом попуњавању и остварити пуну сарадњу са центрима за социјални рад као упутним органима. Овај циљ умногоме ће зависити од актуелне епидемиолошке ситуације изазване вирусном инфекцијом SARS-CoV-2.

Структуру корисника (полну, образовну, старосну, здравствену) није могуће унапред планирати, али се не очекују велике промене у односу на предходну годину. Подаци у последњих неколико година указују на одређене трендове на основу којих се може основано претпоставити да ће на смештају у дому током 2021. године бити око 2/3 жена, да ће се просечна старост корисника кретати око 80 година, да ће бити незнатно виши образовни статус будућих корисника, да ће се повећати број корисника са великим бројем обољења и са тешким обољењима, као и да ће се повећати број корисника који болују од различитих облика деменције.

Притисак на смештај у установу ће и у 2021. години бити већи на капацитете за смештај теже покретних и непокретних корисника, као и на смештај покретних дементних корисника. На то упућују подаци о корисницима који се интересују за услове смештаја, оних који се налазе на листи чекања али и значајан број корисника који су захтев за смештај поднели током 2020. године а још увек чекају на позитиван одговор и реализацију пријема.

**9.3. Кадрови за рад у домском одељењу:**

Имајући у виду епидемију вирусне инфекције SARS-CoV-2 као и чињеницу да је, услед поменуте епидемије, установа током 2020. године запослила двоје радника на неодређено време, оправдано је очекивати да се број стално запослених радника у 2021. години **повећа** у односу на постојеће стање. У том случају, неопходно ће бити усвајање новог „Правилника о ближим условима и стандардима за пружање услуга социјалне заштите“ (на чему се актуелно ради на међуинституционалном и републичком нивоу), као и да такав Правилник Установи социјалне заштите у Пожеги пружи могућност новог запошљавања, с обзиром на садашње капацитете, структуру корисника као и структуру запослених. Такође, број стално запослених радника може се променити (повећати) и у случају реализације проширивања капацитета Установе, за шта су шансе у 2021. години минималне. Свакако, у политици запошљавања доследно ће се поштовати утврђени нормативи кадра и потребе благовременог и ефикасног остваривања основних функција Установе. Током године, у складу са потребама, вршиће се уобичајене замене радника због одсуствовања са посла (одлазак на боловања и породиљска одсуства и сл.).

У табели која следи приказани су број и структура актуелно запослених радника на неодређено време у Домском одељењу.

|  |  |  |  |
| --- | --- | --- | --- |
| **Редни број** | **Радно место** | **Број радника** | **Број стварно ангажованих радника** |
| **1** | Руководилац домског одељења | 1 | 1 |
| **2.** | Неговатељица | 6 | 6 |
| **3.** | Кувар | 1 | 1 |
| **4** | Помоћни радник у кухињи | 1 | 1 |
| **5.** | Техничар одржавања одеће | 1 | 1 |
| **6.** | Спремачица | 1 | 1 |
| **7.** | Административно-финансијски радник | 1 | 1 |
| **8.** | КВ радник на одржавању објекта и превоза хране | 2 | - |
| **9.** | Магационер-возач | - | 1 |
| **10.** | Медицинска сестра | 2 | 2 |
| **11.** | Доктор медицине | ½ | ½ |
| **Укупно.** | | 16,5 | 15,5 |

Правилником о организацији и систематизацији послова Центра за социјални рад Пожега бр. 55110-158/2020 од 29.05.2020. године, донетом од стране Центра за социјални рад Пожега), усаглашеним са Закључком Владе број 05 број: 112-4022/2020 од 28.05.2020. године, а на који је дата сагласност од стране Министарства за рад, запошљавање, борачка и социјална питања број: 1120-01-30/27/2020-09, те у складу са одредбама закона којим се уређује систем плата у јавном сектору, Законом о запосленима у јавним службама и Уредбом о Каталогу радних места у јавним службама и другим организацијама у јавном сектору, у делу Радна места и опис послова за део Центра који пружа услуге смештаја одраслих и старијих у Домском одељењу, предвиђена су следећа радна места:

* Руководилац Домског одељења при Центру за социјални рад - 1 извршилац;
* Самостални финансијско-рачуноводствени сарадник - 1 извршилац;
* Доктор медицине - 1 извршилац са половином радног времена;
* Медицинска сестра/техничар - 2 извршиоца;
* Неговатељ - 6 извршиоца;
* Возач - 1 извршилац;
* Кувар/посластичар - 1 извршилац;
* Помоћни кувар - 1 извршилац;
* Техничар одржавања одеће - 1 извршилац;
* Спремачица - 1 извршилац.

Руководилац домског одељења се финансира из буџета Републике Србије, док се из цене смештаја финансирају самостални финансијско-рачуноводствени сарадник, 6 неговатељице, возач, кувар/посластичар, помоћни кувар, техничар одржавања одеће и спремачица.

Ангажовање и рад здравствених радника - 1 лекара опште праксе са половином радног времена и 2 медицинске сестре, финансиран је од стране Републичког фонда Здравственог осигурања.

Радно место КВ радника на одржавању објекта и превоза хране, одобрено напред наведeним решењем надлежног Министарства, није попуњено али се по овом основу и врши ангажовање једног радника ЗЦ Ужице који за потребе домског одељења обавља послове ложача. Његов статус је регулисан уговором са Здравственим центром Ужице. Вршење осталих послова и услуга неопходних за функционисање установе као што су: поправке електричних инсталација, кошење зелених површина око објекта Дома, фризерско-берберске услуге, поправке апарата и машина као и водоводне и канализационе мреже реализоваће се путем спровођења поступака набавки, тј. уговорима. Уговорима ће се, такође, регулисати одржавање компјутерске опреме, стручне услуге безбедности, здравља и противпожарне заштите, одлагања медицинског отпада и сл.

У циљу побољшања квалитета пружаних услуга у 2021. години планира се набавка услуге радно-окупационог терапеута за реализацију радно-окупационих активности како би се унапреди квалитет живота корисника путем подстицања њиховог радног ангажовања и очувања преосталих способности.

**9.4. Задаци на збрињавању корисника**

**9.4.1. Услуге стручног социјалног рада:**

Ради обезбеђивања социјалне сигурности и што боље адаптације на домске услове живота корисницима ће се у дому пружати услуге стручног социјалног рада.

Потребе за овом врстом услуга произилазе из чињенице да сваки корисник у домску средину долази као формирана личност, са формираним различитим особинама, културним и другим навикама, са различитим темпераментом и карактером, способностима и нивоом образовања, са различитим мотивима доласка у дом и различитом породичном ситуацијом. Због тога је неопходно да се путем услуга стручног социјалног рада учини све што је неопходно како би се сваки корисник успешно укључио у нову социјалну средину, прихватио њене норме и захтеве, решио проблеме недовољне и неадекватне социјалне комуникације и друге социјалне тешкоће, али и сачувао своју индивидуалност и лични интегритет. На тај начин ће се, пружањем социјалне подршке и помоћи, предупредити све кризне ситуације везане за старост и старење, решавати проблеми везани за институционализацију, као и успешније решавати и спречавати могуће негативне последице по укупну социјалну сигурност и емоционалну стабилност корисника (асоцијално и агресивно понашање, повлачење у себе, депресивна расположења, губитак вере у сопствене снаге и могућности, усамљеност, самоћа и сл.).

Носилац стручног социјалног рада у Установи је социјални радник који, истовремено, у остваривању ових услуга представља основну спону у међусобним контактима са корисницимаи њиховим сродницима, запосленима и стручним лицима из других установа. Како би брига о кориснику била што целовитија и квалитетнија, социјални радник ће, током године сарађивати са члановима породица корисника. Основне задатке социјалног рада, поред социјалних радника, вршиће и Стручни тим установе у саставу регулисаном Статутом Центра за социјални рад Пожега (руководилац домског одељења, лекар, социјални радник, психолог, правник, медицинска сестра и неговатељ). Стручни тим има посебну одговорност у спровођењу свих фаза стручног поступка: пријема, процене, израде индивидуалних планова услуга, праћења и евалуације планова услуга и отпуста корисника. Стручни тим врши процену снага, капацитета и очуваних способности, као и рехабилитациони потенцијал корисника на основу чега се одлучује о облицима и садржајима социјалног и психолошког третмана, радно-окупационих и спортско-рекреативних активности. Ове чињенице ће бити формулисане у индивидуалном плану услуга које се пружају корисницима. Стручни тим ће вршити и прекатегоризацију корисника, као и поступак премештаја у друге установе. О раду Стручног тима водиће се записник.

Услуге социјалног рада биће пружене мултидисциплинарно - ангажовањем социјалних радника и психолога путем групног и индивидуалног метода рада са корисницима. Радом ће бити обухваћено особље Дома, сродници корисника и институције релевантне за остваривање појединих права корисника. О томе ће се водити прописана евиденција и документација.

Унапређењу стручног рада на пружању услуга социјалног рада у Установи треба да допринесу и акредитовани облици интерне и екстерне едукације, коришћење стручне литературе из области социјалне заштите старијих лица и коришћење Интернета.

У циљу што успешније помоћи корисницима у превладавању кризних (стресогених) ситуација, посебно на плану њихове адаптације на живот у колективу, посебна пажња ће бити усмерена и на:

- припрему корисника за долазак у дом (посета дому и давање потребних информација);

- развијања реалног односа према старости, а код запослених коректног односа према корисницима;

- подстицања оптимистичког расположења, насупрот депресивности;

- развијања разноврсних садржаја осмишљеног коришћења слободног времена;

- успостављања конструктивне комуникације са сродницима ради социјалне сигурности и психичке стабилности корисника, нарочито у периоду адаптације;

- остваривања комуникације са корисницима који се налазе на болничком лечењу;

- укључивања корисника у аспекте живота у Дому у којима могу да партиципирају.

Ради активирања потенцијала корисника у остваривању основних функција домске заштите основан је Савет корисника. У току 2021. године Савет корисника ће се бавити питањима која се односе на укупне услуге које Установа пружа корисницима.

**9.4.2. Рад психолога у пружању услуга социјалног рада:**

Рад психолога са корисницима подразумева:

- превентивно психолошко - саветодавни рад и терапијски рад;

- психотерапијски рад са корисницима и запосленима;

- интервенције у кризним ситуацијама;

- рад са породицом корисника у процесу адаптације и у пружању подршке;

- групни рад са корисницима у форми радионица;

- рад са запосленима у Установи - психолошка помоћ запосленима у циљу

превазилажења тешкоћа и превенције последица стреса на радном месту;

- стручно усавршавање.

**9.5. Стручно усавршавање:**

Установа ће у 2021. години настојати да:

- организује различите облике стручног оспособљавања и усавршавања запослених -како у оквиру саме Установе тако и ван ње;

- развија сарадњу са Републичким заводом за социјалну заштиту и другим установама значајним за континуирану едукацију радника;

- одржава сарадњу са организацијама здравствених радника Србије, Комором медицинских сестара и здравствених техничара Србије, Комором социјалне заштите Србије, Скупштином општине Пожега, Удружењем социјалних радника Србије и др.

Планира се пружање едукативне помоћи радницима са циљем превазилажења проблема, праћење потреба за иновирањем знања из струке и упознавање са променама у области законске регулативе Републике Србије које се односе на лиценцирање и добијање стручних сертификата. У том контексту пратиће се време и место одржавања свих стручних семинара, едукација, саветовања и конгреса и подстицати активно учешће радника Установе. Такође, пратиће се учешће запослених на семинарима, едукацијама и сличним стручним скуповима, а посебна пажња ће се водити о процедури лиценцирања стручних радника социјалног рада.

Водиће се евиденција и документација о стручном оспособљавању запослених, добијеним сертификатима и потврдама о учешћу на различитим облицима интерне и екстерне едукације. На тај начин ће се истовремено водити рачуна и о томе да сви радници буду подједнако присутни на поменутим скуповима.

У циљу реализације постављених задатака стручног усавршавања у 2021. години се планирају следеће активности и број учесника у њима:

- 7 интерних едукација са 35 учесника (“Ефикасна комуникација са старима”)

- 10 екстерних едукација са 30 учесника (семинари, стручни састанци, симпозијуми, предавања.

Директор Установе ће пратити реализацију Плана стручног усавршавања радника.

-Водиће се евиденција и документација о стручном усавршавању и оспособљавању запослених и о добијеним сертификатима. Очекује се да ће радници добити око 15 сертификата.

Током 2021. године планира се сарадња са надлежним Министарством као и Факултетом политичких наука у Београду - Студијски програм социјалне политике и социјалног рада кроз стручну праксу студената али и Националном службом запошљавања кроз програме „Моја прва плата“ и програме стручне праксе.

**9.6. Друге услуге социјалног рада:**

Стручни социјални рад подразумева помоћ кориснику у интегрисању и прилагођавању новим условима живота у дому и социјалну бригу о корисницима (помоћ у остваривању социјалне и правне сигурности), очување и подстицање контаката са породицом, праћење промена здравственог стања или понашања услед несигурности, одбачености, страха или усамљености. У току 2021. године корисницима ће бити пружена адекватна психосоцијална подршка и помоћ како би новопримљени корисници боље разумели нове услове свог живота.

**Организација слободног времена, радна терапија и културно-забавне активности корисника:**

У наредној години пажња ће бити усмерена према раду на организацији и осмишљавању слободног времена корисника путем организовања различитих активности у зависности од могућности, способности, интересовања, навика, нивоа образовања и других особености корисника. Радиће се на организовању разноврсних радно-окупационих, културно-забавних, спортско-рекреативних и рехабилитационих садржаја, као и организовању образовних и информативних активности. Организовање ових активности ће имати за циљ постизање већег степена активације корисника, очување менталног здравља, успоравање процеса менталног пропадања, смањење осећаја усамљености, постизање боље психолошке и социјалне адаптивности, развијање осећања корисности и јачање самопоуздања и самопоштовања корисника.

Наведене активности и садржаји ће се организовати као сталне и повремене, најчешће групне, у зависности од психофизичких способности и интересовања корисника, али и материјалних могућности Установе.

Најчешћи облици ангажовања корисника су сталне и повремене секције и то: ручног рада, еколошка (гајење и одржавање цвећа, зелених површина и околине, као и хигијене заједничких просторија), литерарна, ликовна, читалачка, секција друштвених игара, креативна (ангажовање корисника на изради различитих украсних и употребних предмета и ангажовање на ситним поправкама намештаја и других предмета).

Индивидуална ангажованост корисника ће се односити на активности у одржавању собног цвећа, балкона, у обављању помоћних послова у кухињи, курирских послова и сл. Међусобна дружења ће бити значајан вид ангажовања корисника.

Корисницима ће се редовно обезбеђивати праћење дневне и недељне штампе и ТВ програма, као и коришћење библиотеке. Организоваће се различити културно-забавни и рекреативни садржаји: излети и посете другим домовима, сусрети са познатим уметницима, научним радницима и другим занимљивим личностима из јавног живота града. Организоваће се и различите изложбе ликовних и ручних радова корисника, посете музејима, обилазак споменика културе, присуствовање позоришним представама и концертима, присуствовање и учешће у другим културним догађајима у граду.

- у оквиру установе корисницима ће се приказати две позоришне представе ученика ОШ „Петар Лековић“;

- са репертоара актуелних понуда Културног Центра Пожега извршиће се одабир културно-уметничких садржаја и корисницима ће се понудити праћење истих;

- поштоваће се навике и жеље корисника по питањима посета и одлазака на народне вашаре у Пожеги и непосредној околини;

- поштоваће се верске навике корисника - омогућавање доласка свештеног лица у домско одељење ради причешћа, обележавања породичне славе корисника;

- организоваће се узајамне посете домском одељењу „Забучје„ у Ужицу са одговарјућим забавним садржајем;

- у 2021. години организоваће се посете активиста Црвеног крста и школске деце домском одељењу за дан старих;

- наставиће се са реализацијом посета корисника градској зони Пожеге по утврђеном термину - сваког четвртка у недељи ради посете зеленој пијаци, трговинским радњама, цркви или боравка у парковима у Граду.

Конкретизацијом наведених група активности за 2021. годину планира се реализација следећих садржаја:

ПЛАН И САДРЖАЈ ГРУПНОГ РАДА СА КОРИСНИЦИМА:

а) АКТИВНОСТ - ПРИЧАОНИЦА „РЕЧ ПО РЕЧ“ (рад у групи)

**Учесници:** ментално очувани корисници домског одељења

**Садржај причаонице:**

Водитељ причаонице ће присутне корисницике подстаћи да предложе неколико тема о којима желе да разговарају или ће сам предложити неколико тема за разговор. Повремено ће прочитати корисницима интересантан текст из недељних или дневних новина, као и из других извора (литературе, енциклопедије и др), који би, по процени, привукао пажњу корисника. У избору теме или текста учествоваће и сами корисници. По одабиру теме, водитељ ће започети разговор уз иницирање и подстицање корисника да у њему учествују и усмеравају га у жељеном правцу.

Водитељ причаоница ће у току дискусије усмеравати разговор ка позитивном исходу односно доброј атмасфери. Приче и текстови морају бити прилагођени и разумљиви корисницима, али би се могле ширити ка њиховим интересовањима и проширењу сазнања о датој теми. Водитељ причаонице не би требалоо да дозволи одуговлачење приче која воду ка губљењу пажње корисника.

**Водитељ причаонице:**

Водитељ Причаонице је Руководилац домског одељења - социјални радник или „гост“ установе кога ће Руководилац домског одељења одабрати. Причаоницу ће повремено одржавати и стучни радници упутних центара за социјални рад. Друга лица из установа и институција из локалне заједнице која имају интересантне теме и која покажу вољу да одрже причаоницу, држаће причаоницу по договоти са руководиоцем - социјалним радником. Причаоницу могу одржати и сродници који имају капацитет и спремни су да одрже причаоницу у договореном термину.

**Време одржавања активности:**

Причаоница се одржава у сваког понедељка, среде и петка , у време преподневне кафе (10 часова), у трајању од ½ сата.

**Циљеви активности:**

Неки од циљева причаонице ''Реч по реч'' су: активирање менталних способности корисника, унапређење међуљудских односа, ширење сазнања и упознавање корисника са актуелним догађајима.

б) АКТИВНОСТ - ЗДРАВСТВЕНО ВАСПИТНИ РАД

**Учесници:** покретни и непокретни корисници домског одељења

**Садржај рада и теме:**

Домски лекар, у оквиру превентивног здравствено-васпитног рада, ће индивидуално или са групама корисника плански обрађивари теме: штетне последице употребе цигарета; масовне хроничне незаразне болести: кардиоваскуларна обољења; респораторна обољења, нарочито у периодима епидемија; гастроентеролошка обољења; дијабетес; реуматска обољења; значај правилне исхране и исхране прилагођене болести, заразне болести; значај физичких активности и кретања за здравље; социјална средина и њен значај на здравље; алтарнативна медицина и народни лекови, чајеви и храна као лек...

Садржај и теме могу сугерисати и корисници сами, говорити своја искуства и убеђења у овој области.

**Водитељ:**

Водитељ активности здравствено васпитног рада је домски лекар уз асистенцију дежурне медицинске сестре која води белешке у књизи активности.

**Верма одржавања активности:**

Здравствено-васпитни рад се са покретним корисницима одржава сваке прве среде у месецу у 11 сати у простору трпезарије. Са непокретним и тешко покретним корисницима активност се одржава средом по собама корисника.

**Циљеви активности:**

Едукација корисника о узроцима и последицама обољења о којима је реч, постицање личног доприноса у спречавању настанка одређених болести.

в) АКТИВНОСТ - ГРУПНИ РАД ПО СОБАМА КОРИСНИКА

**Учесници:** Корисници који немају тешкоће, корисници који имају тешкоће и нови смештени корисници.

**Садржај активности:**

Руководилац домског одељења - социјални радник једном недељно (четвтком) одлази у две собе по утврђеном редоследу и обавља разговоре по собама на различите теме, а пре свега о међусобном односима корисника у соби њиховим међусобним комуникацијам и дружењу, као и о другим значајним заједничким питањима.

Домски лекар сваког другог уторка у недељи ради са групама по собама у којима су полузависни и зависни корисници и обавља здравствено едукативни рад са корисницима.

Када се у одређене собе смештају нови корисници врши се припрема за прихватање новопримљених корисника. Нови корисник се представља корисницима из собе као и свим другим корисницима на првом заједничком оброку у сали за ручавање.

Групни рад у собама са корисницима који имају тешкоће (недовољна комуникација, нетрпељивост, нерасположење, учестали сукоби и сл.) ради се увек када тешкоће постоје по процени Стручног тима. Динамику рада и ангаживање профила стругних радника (психолог, социјални радник) одређује Стручни тим.

**Време одржавања активности:**

Ангажовање социјалног радника за рад по собама по утврђеном распореду је сваког четвртка од 09 до 10 сати.

Ангажовање домског лекара по собама са зависним и полузависним корисницима је је сваке среде од 10 до 11 сати.

Рад неговатељице по собама је пред пријем нових корисника и у току смештаја истих.

Стручни рад чланова Стручног тима по собама је по утврђеном времену и динамици Стручног тима.

г) АКТИВНОСТ - ОДЛАСЦИ КОРИСНИКА У ГРАД

**Учесници:** Покретни корисници

**Садржај активности:**

Корисници који имају потребе за куповином добара у граду као и ради боравка у градском окружењу одвозе се у град.

**Циљеви активности:**

Активирање корисника за краћи боравак изван установе. Задовољење личних потреба корисника. Осећај личног задовољства.

**Време активности:** Вожња у град је сваког четвртка од 09 до 11 сати.

**Задужени за активност:** Возач и неговатељица.

ПЛАН И САДРЖАЈ ИНДИВИДУАЛНОГ РАДА СА КОРИСНИЦИМА:

а) ИНДИВИДУАЛНИ СТРУЧНИ РАД У ПЕРИОДУ АДАПТАЦИЈЕ

**Учесници:** Новопримљени и кориснициу периоду адаптације.

**Садржај активности:**

По пријему новог корисника неговатељице упознају корисника са условима смештаја у установи, са другим корисницима из собе, правилима кућног реда, услугама које се пружају и сл.

Чланови Стручног тима пружају помоћ кориснику у периоду адаптације. Социјални радник свако јутро од 07:30 сати до 8:00 сати обавља разговор са новопримљеним корисником.

Лекар и медицинска сестра приликом прегледа и поделе терапије прате промене у здравственом стању.

Психолог у свом делокругу посла са новопримљеним корисником има третман два пута у месецу, осим у случајевима кад постоје проблеми у адаптационом периоду када је потребан појачан психосоцијални рад са корисником.

**Циљ индивидуалног рад са корисником у периоду адаптације:**

Олакшано прилагођавања нових корисника на услове боравка у новој средини- колективу. Боље расположење.

б) ИНДИВИДУАЛНИ РАД СА КОРИСНИЦИМА

Индивидуални стручни рад са корисницима се обавља свакодневно у контактима запослених који пружају негу, здравствене услуге у услуге социјалног рада.

Иницирање питања која су за корисника значајна врши се на редовним јутарњим састанцима при примопредаји смена дежурних неговатењица и медицинских сестара којима присуствује Руководилац - социјални радник.

Корисници имају могућност коришћења услуга стручног социјалног рада код руководиоца домског одељења - социјаланог радника по властитом опредељењу и по потреби сваког радног дана у временуод 08 до 09 сати, као и изван наведеног времена.

Када постоји потреба за пружањем услуга стручних радника других профила који се налазе у седишту установе - Центру за социјални рад (психолог, правник), корисницима се омогућава пружање услуге одвожењем у Центар или доласком радника у домско одељење.

Индивидуални рад са корисником ће се појачати увек када се процени да је стање корисника (расположење, активности...) другачије у односу на уобичајено стање.

РАДНООКУПАЦИОНЕ АКТИВНОСТИ РЕКРЕАТИВНЕ АКТИВНОСТИ

а) СЕКЦИЈА РУЧНИХ РАДОВА

**Учесници:** Жене кориснице домског смештаја које имају солидно очувано чуло вида, и које су у ранијем животу имале афинитета за израду ручних радова.

**Садржај активности:**

Учеснице у раду секције ће се ангажовати на изради плетених, хекланих и везених ручних радова. Кориснице ће саме са вођом секције договарати садржај активности, намену и остало.

За дан старих 01. 10. 2020. године у домском одељењу одржаће се изложба ручних радова.

**Водитељ активности:**

За вођење секције Ручни радови задужују се медицинске сетре уз помоћ неговатељице.

**Услови за рад секције:**

За обезбеђење потребних услова за рад, материјала и др. задужен је руководилац домског одељења.

**Време одржавања секције:**

Рад секције се одвија сваког радног понедељка, среде и петка у 17 сати у дневном боравку.

**Циљеви секције**

Осећај личног задовољства и вредности чланова секције, квалитетно проведено слободно време, успостављање квалитетне комуникације и бољег међусобног разумевавања чланова секције.

б) РАДНЕ АКТИВНОСТИ

**Учесници:** Кориснице жене са добро очуваним горњим ектремитетима.

**Садржај активности:**

Према планираном јеловнику четири кориснице наизменично ће се позивати да врше пребирање поврћа: пасуља, пиринча, на чишћењу спанаћа, лука, кромпира у дане кад се наведене намирнице припремају за оброке. Уколико нека од корисница жели да свој рођендан или Крсну славу обележи и прављењем колача, омугућиће јој се да их припреми.

**Набавке намирница:**

Набавке потребних артикала вршиће се као и све друге прехрамбене намирнице.

**Циљеви активности:**

Активирање корисника, организовано слободно време, јачање осећаја личне вредности и задовољства.

**Вођење секције:**

За вођење активности задужен је неговатељ и главни кувар.

в) АКТИВНОСТИ КУЋНИ РАДОВИ

**Учесници:** Корисници мушкарци покретни са добро очуваним покретима руку односно прстију.

**Садржај активности:**

Корисници у активности кућни радови ће се бавити следећим радовима:

- ситне поправке у објекту на вратима, брава,уређене простора у подруму и под кровом;

- оправка и промена бравица на ормарима и ноћним сточићима по собама;

- прављење корпи за смеће око објекта од дрвета;

- прављење држача за цвеће у парку.

С обзиром на то да мали број корисника може бити укључен у активност Кућни радови, није могуће планирање других већих садржаја.

**Вођа активности:**

Водитељ активности је возач магационер. Набавке материјала ће се вршити на начин и у поступку као и за друге набавке.

**Простор за обављање активности:**

Како у објекту не постоји просторија која се може користити као радионица активности ће се обављати у подрумском делу где је постављена тезга.

г) ДРУШТВЕНЕ ИГРЕ

**Учесници:**

Корисници који су покретни, солидно очуваних менталних способности, спосбни да схвате супштину колективних игара. Подстицаће се мотивација у активирању корисника са знаковима депресије.

**Садржај игара:**

Од колективних игара у домском одељењу организоваће се: игра шаха, игре карата, домине, друге друштвене игре (попут „Не љути се, човече!“, игра слагалице, решавање укрштених речи и сл.)

За наведене активности постоје реквизити у домском одељењу.

**Време и место одржавања активности:**

Колективне игре ће се одржавати сваког уторка и четвртка од 10 сати у дневним боравцима или у сали трпезарије. По лепом времену рекреативне активности ће се одржавати у парку у непосредној околини објекта домског одељења.

**Услови за обављање активности :**

Услове за обављање активности обезбеђује руководилац домског одељења - набавка потребних реквизита за игре и др.

**Активност воде:** дежурне неговатељице

Запажања и предлоге за унапређење ових активности неговатељице задужене за активност ће износити руководиоцу домског одељења. За игре за које је интересовање веће радиће се на подстицању што већег броја корисника (организовати турнире, прогласити победнике и сл).

**Циљеви:**

Активирање корисника, елиминисање доколице, успостављање боље мађусобне комуникације, постицање позитивних расположења код корисника и осећај личног задовољства.

О наведеним активностима водиће се евиденција. Основ за месечне планове активности у раду са корисницима чине планиране активности у годишњем програму рада.

Поред напред наведених активности у току 2021. године реализоваће се и више културно-забавних активност као што су: прослава Нове године, Бадњег дана и Божића, 8. марта, Васкрса, домске славе, рођендана корисника. У домском објекту деца школског и предшколског узраста реализоваће више позоришних представа за кориснике дома, учитељице/наставнице које воде школске секције читаће поезију корисницима...

Са репертоара актуелних понуда Културног Центра Пожега извршиће се одабир уметничких садржаја и корисницима ће се понудити праћење истих. Поштоваће се верске навике корисника - омогућавање доласка свештеног лица у домско одељење ради причешћа, обележавања породичне славе корисника.

Радиће се на проширењу сарадње са учесницима ликовне колоније Прилипац и реализација музичких садржаја од стране пожешких певачких група.

У 2021. години организоваће се неколико излета - посета селу Злакуса и тезгама са грнчаријом, излет на Мокру Гору и посета Дрвенграду, излет на Овчар Бању...

Све напред наведене активности у великом мери зависиће од епидемиолошке ситуације изазване вирусном инфекцијом SARS-CoV-2, као и од материјалних и људских капацитета установе.

**10. УСЛУГЕ СТАНОВАЊА:**

За смештај корисника у домском одељењу Пожега обезбеђено је укупно 20 соба (3 једнокреветне собе углавном добијене адаптирањем слободних просторија како би се одговорило потреби збрињавања, одн. реализовања ургентних пријема, 4 двокреветне, 5 трокреветних и 8 четворокреветних соба), **укупног капацитета 58 места.**

Према планираним потребама биће спроведени радови на замени санитарне опреме, поправци инсталација, одржавању и поправци намештаја као и одржавању зелених површина.

**11. ИСХРАНА:**

У Установи се прописује исхрана која је прилагођена потребама корисника у смислу здравствене безбедности и безбедности хране, а у складу са правилима о исхрани лица старије доби. Храна се припрема у стандардно опремљеној кухињи. Услуживање корисника врши се у трпезарији, a према потреби и у собама корисника. Оброци се планирају тако да по нутритивном садржају одговарају корисницима услуга према старосној структури и општем здравственом стању. Такви оброци, кроз добар избор намирница, обезбеђују правилан дневни унос енергетских, градивних и заштитних материја. У планирању јеловника Установе учествују и представници корисника услуга. Они својим предлозима, примедбама и похвалама доприносе да се ускладе нутритивне потребе и жеље корисника, како би оброци били квантитативно и квалитативно уравнотежени, поштујући принцип здраве исхране. Установа ће поштовати права корисника, да у складу са својим верским убеђењима и навикама, у дане верских празника, добијају храну у складу са верским обичајима и у одговарајућим оброцима.

Поштујући принцип здраве исхране, заступљене су све потребне намирнице: месо и производи од меса, риба, јаја, млеко и млечни производи, поврће, воће и њихови производи, житарице и производи од жита, пиринач, легуминозе, масти, уља и друге намирнице. Запослени у служби исхране у Установи, велику пажњу поклањају безбедности хране, праћењу критичних контролних тачака и изражених опасности сходно примењеном HACCP систему: (Hazard - Analysis and – Critical - Control - Points) је стандард квалитета, законски обавезан у Републици Србији (Закон о безбедности хране) за све установе и предузећа која раде са храном, а у свету је прихваћен од седамдесетих година ХХ века и признат од стране Светске здравствене организације (WHO) као и од Европске агенције за безбедност хране (EFSA). Уведен по директиви Савета Европе (Council Directive 93/43/EEC) и по закону Европске уније (ЕС 858/2004).

Примењујући овај систем, пажња се усмерава на заштиту квалитета и безбедности хране кроз превенцију, идентификацију и отклањање свих могућих тачака где би дошло до ризика по здравље корисника. Надзор у вези безбедности и здравствене исправности хране ће и даље бити под контролом Ветеринарске испекције и Завода за јавно здравље из Ужица.

Исхрана корисника смештених у дому (структура и разноврсност, калорична вредност и хемијско-биолошка исправност оброка и др.) обезбеђиваће се у складу са утврђеним нормативима и стандардима, као и са захтевима струке, старосном доби и здравственим стањем корисника. На основу тих захтева сачињаваће се главни јеловник, јеловник за кориснике оболеле од дијабетеса као и индивидуални јеловници за кориснике чије здравствено стање захтева посебан режим исхране, а који установа може да обезбеди. У изради јеловника водиће се рачуна о захтеву да се у дане празника (државних и верских) корисницима обезбеде примерени оброци. Одговорност за остваривање ових задатака, поред руководиоца Дома има и главни кувар домског одељења. Јеловник ће сачињавати комисија у саставу руководилац Дома, лекар, медицинска сестра, главни кувар и представници Савета корисника. Руководилац ће пратити утрошак намирница.

Енергетска вредност и хемијски састав оброка биће обезбеђени у складу са утврђеним нормативима и редовно контролисани од стране надлежних институција.

Набавка намирница за исхрану корисника у 2021. години вршиће се у складу са Законом о јавним набавкама.

**12. НЕГА И ХИГИЈЕНА**

С обзиром на то да се око 3/5 корисника на смештају налази у категорији оних корисника којима је потребна констатна помоћ особља, стога је бројно највећа група запослених ангажована на пружању услуга опште неге и услуга хигијене самих корисника, затим хигијене њихове постеље и просторија у којима бораве. Ове услуге ће подразумевати:

- прихватање корисника приликом доласка у дом, нега корисника, храњење и помагање приликом конзумације оброка - свакодневно;

-одржавање личне хигијене, хигијене личног рубља и постељине, превентива декубитуса, што подразумева јутарњу и вечерњу тоалету, хигијену санитарних просторија и опреме, одржавање хигијене собе, ходника, заједничких просторија и збрињавање умрлог;

- купање, нега ноктију, бријање, пресвлачење постељине, прање кревета и ноћних ормарића, детаљно рибање пода, купатила, санитарних чворова и др. - свакодневно;

- прање прозора, намештаја, плочица у купатилу, прање дрвенарије, завеса ...

Саставни део ових услуга су и берберско-фризерске услуге које се пружају по основу набавки услуга. Бријање мушких корисника ће се обављати једном недељно, шишање једном месечно, и уређивање фризура корисница - једном месечно.

У остваривању задатака неге и хигијене, посебно на подизању квалитета и ефикасности услуга на виши ниво, значајну улогу има и услуга прања и пеглања веша.

У 2021. години у оквиру ових послова радиће се на одржавању хигијене (прање и пеглање) постељине, рубља и личне гардеробе корисника.

**13. УСЛУГЕ ЗДРАВСТВЕНЕ ЗАШТИТЕ**

Установа ће корисницима пружати услуге примарне здравствене заштите из домена опште медицине што је саставни део укупне делатности Установе.

Услуге здравствене заштите у 2021. години ће се организовати и пружати у складу са организационим моделом Установе, сходно актуелној епидемијској ситуацији изазваној вирусном инфекцијом SARS-CoV-2 и специфичностима популације старих лица коју карактеришу:

- велик ризик оболевања;

- мултиморбидитет као појава (истовремено постојање више врста болести);

- висок проценат хроничних оболења;

- велике потребе за општом и специјалном медицинском негом.

У домском одељењу обезбеђени су сви нужни кадровски, материјални и просторни услови за ефикасно пружање ових услуга. Остваривање тих задатака условљено је организацијом рада Установе и специфичностима физичког и психичког статуса корисника. Услуге корисницима ће се пружати у домској амбуланти и у собама корисника. Рад лекара у амбуланти дома ће се одвијати у смени од 07:00 сати до 11:00 сати, а уколико установи буде дозвољено анексирање уговора о раду лекара којим би се продужило радно време лекара, услуга ће се одвијати у смени од 07:00 до 15:00 сати. Ноћу, викендом и у дане државних празника служба ХМП Дома здравља Пожега ће вршити прегледе и интервенције по позиву дежурне медицинске сестре и неговатељице.

У организационом и функционалном смислу услуге здравствене заштите су саставни део целине услуга, које се пружају корисницима дома. Такав приступ у организацији и пружању услуга здравствене заштите се непосредно одражава на организацију живота и боравак корисника у дому, рад Стручног тима дома, а пре свега на обезбеђивању мултидисциплинарног и интегралног приступа потребама и проблемима сваког корисника.

У пружању ових услуга неопходно је обезбедити свакодневни обилазак непокретних корисника, редовне недељне визите, детаљан преглед корисника приликом пријема у дом, утврђивање адекватне терапије, режима исхране (дијета) и, евентуално, физикалне и радне терапије.

За неопходну терапију преписиваће се рецепти и налози за примену терапије, а сви прегледи и интервенције ће се бележити у здравствене картоне. Медицинска сестра у амбуланти ће водити прописану медицинску документацију и правити периодичне извештаје.

Посебна и појачана пажња ће се посветити превентивном раду на спречавању заразних и вирусних обољења и то путем редовног санитарног прегледа радника који пружају услуге здравствене заштите и неге, као и оних који припремају и деле храну корисницима. У смислу превенције вршиће се одговарајућа вакцинација корисника. Служба Хитне медицинске помоћи ће, у складу са потребама, бити ангажована на превозу корисника на контролне специјалистичке прегледе или на болничко лечење.

Наставиће се континуирана едукација медицинских сестара која ће се одвијати по плану за интерне и екстерне едукације.

**14. ЗАЈЕДНИЧКЕ СЛУЖБЕ**

14.1. Служба правно-административних послова :

Рад ове службе у 2021. години биће усмерен на извршавање задатака везаних за све правне и административно - техничке послове који су неопходни за несметано, благовремено и квалитетно обављање послова на нивоу Установе.

Задаци ове службе везани су за:

- опште правне послове;

- послове нормативне делатности;

- послове из области радних односа;

- кадровске послове;

- административно - техничке послове;

- курирске и послове доставе.

У 2021. години планира се обављање послова везаних за примену законских одредби које се односе на целокупну делатност Установе, послови у вези рада органа управљања и руковођења, заступање пред правосудним и другим органима, уговарање и др. Све промене системских закона и других прописа обавезује Службу на усаглашавање аката и њихову разраду и примену. Служба ће бити у обавези да за сваку промену, која је од непосредног значаја за рад радних јединица и служби, указује и даје објашњења и упутства за рад.

У служби се планира едукација радника за примену нових прописа који се очекују у 2021. години. С обзиром на вишеструку делатност Установе, на број запослених и број корисника, административно-технички послови обухватиће целокупан рад на изради и припреми материјала за органе руковођења и управљања, рад на вођењу деловодног протокола и целокупне евиденције јавних набавки, израду и припрему материјала за рад разних комисија, као и послове на вођењу, сређивању и чувању архивске грађе.

Дислоцираност домског објекта од седишта Установе налаже организовање доставе докумената, материјала и поште као и интерно достављање све потребне документације.

14.2. Служба економско-финансијских послова:

Ова Служба ће у 2021. години водити пословне књиге и друге евиденције са документацијом на основу које се евидентирају све трансакције и други догађаји који исказују промене стања на имовини, потраживањима, обавезама, изворима финасирања, расходима, издацима, приходима и примањима и утврђивањима резултата пословања.

14.3. Послови одржавања:

У 2021. години пратиће се потребе за текућим и инвестиционим одржавањем објеката, опреме и инсталација у Установи и предузимати потребне мере да исте буду у исправном и функционалном стању.

14.4. Безбедност на раду и противпожарна заштита:

Рад у овом домену обухвата све активности у складу са важећим законским прописима. Мере и активности одвијаће се у правцу извршавања послова сходно потребама и текућем процесу рада ради обезбеђивања несметаног функционисања Установе на пружању услуга корисницима. У току 2021. године обављаће се, према утврђеној динамици и роковима за њихову реализацију, послови из области безбедности и здравља на раду, послови из области заштите од пожара као и послови у случају ванредних ситуација. Поступак је регулисан правним прописима. Обавеза Установе ће и даље бити упућивање свих запослених који раде на радним местима са повећаним ризиком, на предходни и периодичне лекарске прегледе дефинисане Правилником о предходним и периодичним лекарским прегледима запослених на радним местима са повећаним ризиком.

У складу са тим у 2021. години ће се вршити испитивање опреме за рад и вршити обука радника из области безбедности и здравља на раду, позиваће се радници на периодичне лекарске прегледе.

**15. ОПРЕМА**

Установа ће током 2021. године уложити напоре у циљу обезбеђивања новчаних средстава за набавком потребне нове опреме. У ту сврху, код надлежног Министарсвта аплицирала је за додатна ночана средства за набавком опреме и то:

* Набавка професионалне машине за прање рубља капацитета 25 кг;
* Набавка професионалне машине за сушење рубља капацитета 25 кг;
* Набавка професионалне машине за прање посуђа;
* Набавка санитетског возила за превоз корисника из установе до Здравственог центра Ужице, одн. Опште болнице Ужице или други службени аутомобил;
* Набавка хидрауличне или електричне дизалице за потребе медицинске службе у пружању здравствене заштите, неге и хигијене непокретним корисницима.

**16. ОДНОСИ С ЈАВНОШЋУ:**

Искуства руководства, запослених и корисника установе показују да успостављена сарадња са локланим медијима - телевизијом и радио станицом, одн. емитовање прилога о важнијим догађајима и активностима у установи, позитивно утиче на пословање Установе и има улогу информисања становништва о раду установе.

План је да се и током 2021. године настави сарадња са локланом телевизијом и радио станицом.

Обрадио:

руководилац Домског одељења

Виктор Шогоров, дипл. социјални радник

Д И Р Е К Т О Р

Ђурђе Раковић, дипл. екон.